和御製祀后土
作者：寇準
朝代：宋

paragraphs: 臨晉迎清蹕，靈壇備克禋。
薦誠祠后土，求福爲蒸民。
展義王猷遠，推恩慶賜均。
千官陪漢祀，萬國奉虞巡。
仗衛明初日，郊原麗上春。
花飛函谷路，柳暗大陽津。
宿麥深藏雉，柔桑遠映人。
河流迴二陝，山勢壯三秦。
簫鼓聞睢上，旌旗過渭濱。
天聲驚遠野，兵氣懾邊鄰。
在鎬皇歡洽，橫汾睿藻新。
周南慚滯迹，空想屬車塵。